
PATVIRTINTA
Šakių rajono savivaldybės administracijos direktoriaus 2007 m. liepos 12 d. įsakymu Nr. AT-889
(Šakių rajono savivaldybės administracijos 

direktoriaus 2014 m. spalio 2 d. įsakymo Nr. AT-953 redakcija)

ATSTOVAVIMO SAVIVALDYBEI BENDROVĖSE TAISYKLĖS

I. BENDROSIOS NUOSTATOS


1. Atstovavimo savivaldybei bendrovėse taisyklės (toliau – Taisyklės) reglamentuoja Šakių rajono savivaldybės, kuri yra akcinių bendrovių ir uždarųjų akcinių bendrovių akcininkė, turtinių ir neturtinių teisių įgyvendinimą, savivaldybės administracijos direktoriaus, patikėjimo teise valdančio savivaldybei nuosavybės teise priklausančias akcijas, teises ir pareigas ir asmenų, kuriems suteikiami įgaliojimai atstovauti savivaldybei, teises ir pareigas. 

2. Taisyklėse vartojamos sąvokos:


Akcijos – savivaldybei nuosavybės teise priklausančios akcinių bendrovių ir uždarųjų akcinių bendrovių akcijos.


Bendrovė – akcinė bendrovė ar uždaroji akcinė bendrovė, kaip apibrėžta Lietuvos Respublikos .akcinių bendrovių įstatyme

Įgaliotinis – fizinis asmuo, kuriam savivaldybės administracijos direktorius duoda įgaliojimą įgyvendinti savivaldybės, kaip akcininkės, neturtines teises bendrovės visuotiniame akcininkų susirinkime arba įgaliojimą įgyvendinti neturtines teises ne visuotiniame akcininkų susirinkime.
II. BENDROVIŲ AKCIJŲ SUTEIKIAMŲ TEISIŲ ĮGYVENDINIMAS

3. Savivaldybės administracijos direktorius įgyvendina savivaldybės, kaip akcininkės, turtines ir neturtines teise, vadovaudamasis Lietuvos Respublikos akcinių bendrovių įstatymu, kitais teisės aktais ir bendrovės įstatais.

4.  Savivaldybės administracijos direktorius, įgyvendindamas akcininko neturtines teises, privalo:


4.1. reikalauti iš bendrovės, kad jam per Lietuvos Respublikos akcinių bendrovių įstatymo 26 straipsnio 4 dalyje nustatytą laiką registruotu laišku būtų pateiktas pranešimas apie visuotinio akcininkų susirinkimo sušaukimą;


4.2. siekti, kad:


4.2.1. akcinėje bendrovėje būtų sudaroma stebėtojų taryba, jeigu akcijos suteikia ne mažiau kaip 2/3 visų balsų. Ši nuostata netaikoma, jeigu savivaldybei nuosavybės teise priklauso visos akcinės bendrovės akcijos arba bent du Taisyklių 21.1, 21.2 ir 21.3 punktuose nurodyti akcinės bendrovės rodikliai nesiekia šiuose punktuose nustatytų reikšmių;


4.2.2. reorganizuojant ar atskiriant bendrovę, kurioje savivaldybei nuosavybės teise priklausančios akcijos suteikia daugiau kaip 1/3 visų balsų, visose po reorganizavimo ar atskyrimo veiksiančiose bendrovėse savivaldybei nuosavybės teise priklausytų tiek akcijų, kad jos suteiktų turėtą balsų skaičių, jeigu savivaldybės taryba nenustato kitaip;


4.2.3. priimamuose visuotinio akcininkų susirinkimo sprendimuose dėl įstatinio kapitalo didinimo papildomais įnašais būtų nurodyta minimali bendrovės išleidžiamų akcijų emisijos kaina;

4.2.4. bendrovės įstatuose būtų nustatyta valdybos kompetencija priimti Lietuvos Respublikos akcinių bendrovių įstatymo 34 straipsnio 4 dalies 3, 4, 5, ir 6 punktuose nurodytus sprendimus, jeigu investuojamo, perleidžiamo ar nuomojamo (skaičiuojama atskirai kiekvienos rūšies sandorio) ilgalaikio turto balansinė vertė, įkeičiamo ar įkeičiamo hipoteka (skaičiuojama bendra sandorių suma) ilgalaikio turto balansinė vertė, kitų asmenų prievolių, kurių įvykdymas laiduojamas ar garantuojamas, suma ar įsigyjamo ilgalaikio turto kaina yra didesnė kaip:


4.2.4.1. 10 tūkst. litų, kai bendrovės įstatinis kapitalas neviršija 200 tūkst. litų;


4.2.4.2. 1/20 bendrovės įstatinio kapitalo, kai bendrovės įstatinis kapitalas viršija 200 tūkst. litų, bet neviršija 200 mln. litų;


4.2.4.3. 10 mln. Litų, kai bendrovės įstatinis kapitalas viršija 200 mln. litų.

5. Savivaldybės administracijos direktorius, įgyvendindamas akcininko turtines teises, privalo kontroliuoti, kad dividendai ir kitos lėšos, skiriami savivaldybei, kaip akcininkei, bendrovės likvidavimo, akcijų perleidimo ir kitais atvejais, būtų laiku pervedami į savivaldybės biudžetą.

III. ĮGALIOJIMAS IR ĮGALIOTINIS


6. Savivaldybės administracijos direktorius duoda įgaliojimą įgaliotiniui įgyvendinti savivaldybės, kaip akcininkės, neturtines teises bendrovės visuotiniame akcininkų susirinkime arba ne visuotiniame akcininkų susirinkime. Kai savivaldybė yra vienintelė bendrovės akcininkė, savivaldybės administracijos direktorius ne duoda įgaliojimą įgyvendinti neturtines teises visuotiniame akcininkų susirinkime, bet Lietuvos Respublikos akcinių bendrovių įstatymo 29 straipsnio 6 dalyje nustatyta tvarka priima rašytinius sprendimus. Kai Taisyklės taikomos ir įgaliojimui įgyvendinti neturtines teises bendrovės visuotiniame akcininkų susirinkime, ir įgaliojimui įgyvendinti neturtines teises ne visuotiniame akcininkų susirinkime, vartojamas žodis "įgaliojimas".


7. Įgaliotiniui duodamą įgaliojimą pasirašo savivaldybės administracijos direktorius. Įgaliojimas tvirtinamas savivaldybės administracijos antspaudu.


8. Įgaliojime įgyvendinti neturtines teises bendrovės visuotiniame akcininkų susirinkime nurodoma:


8.1. įgaliotinis;


8.2. įgaliojimo numeris ir sudarymo data;


8.3. bendrovės pavadinimas ir kodas;


8.4. bendrovės visuotinio akcininkų susirinkimo data;


8.5. savivaldybei priklausančių bendrovės akcijų skaičius, nominalioji vertė, taip pat akcijų suteikiamų balsų skaičius ir balsų dalis;


8.6. įgaliojimo galiojimo laikas;


8.7. kaip  įgaliotinis turi balsuoti  kiekvienu visuotinio akcininkų susirinkimo darbotvarkės  klausimu, taip pat dėl sprendimų projektų, dėl papildomų kandidatų į visuotinio akcininkų susirinkimo renkamo kolegialaus organo narius ar į visuotinio akcininkų susirinkimo renkamo bendrovės vadovo pareigas, dėl audito įmonės, kai likus mažiau kaip 15 dienų iki visuotinio akcininkų susirinkimo ar visuotiniame akcininkų susirinkime tai siūlys tokią teisę turintys asmenys.


Prireikus įgaliojime taip pat nurodoma, kokius naujus sprendimų į darbotvarkę įtrauktais klausimais projektus, papildomus kandidatus į visuotinio akcininkų susirinkimo renkamo kolegialaus organo narius ar į visuotinio akcininkų susirinkimo renkamo bendrovės vadovo pareigas arba audito įmonę turi siūlyti įgaliotinis susirinkime ir už juos balsuoti;


8.8. kokias akcininko neturtines teises savivaldybės administracijos direktorius įgalioja įgyvendinti.


9. Įgaliojimui įgyvendinti neturtines teises ne visuotiniame akcininkų susirinkime taikomi Taisyklių 8 punkto reikalavimai, išskyrus 8.4, 8.5 ir 8.7 punktų nuostatas.


10. Įgaliotiniu gali būti karjeros valstybės tarnautojas.

11. Įgaliotinio kvalifikaciniai reikalavimai yra šie:


11.1. turėti aukštąjį išsilavinimą;


11.2. būti susipažinusiam su įgaliotinio teisėmis, pareigomis ir atsakomybe;


11.3. išmanyti ir mokėti taikyti įstatymus, kitus teisės aktus, reglamentuojančius bendrovių veiklą;


11.4. būti susipažinusiam su bendrovės įstatais.

12. Įgaliotiniu negali būti:


12.1. asmuo, kuriam neišnykęs teistumas;


12.2. asmuo, kuriam nuosavybės teise priklauso tos bendrovės akcijos, teikiančios daugiau kaip 1/20 visų balsų;


12.3. asmuo, kurio įgaliojimas atstovauti valstybei ar savivaldybei per pastaruosius 5 metus panaikintas dėl netinkamo atstovavimo;


12.4. asmuo, kuris per pastaruosius 5 metus atšauktas iš bet kurios bendrovės stebėtojų tarybos, valdybos, valstybės ar savivaldybės įmonės valdybos dėl netinkamo pareigų atlikimo.


13.  Apie šių Taisyklių 12 punkte nurodytų aplinkybių buvimą arba atsiradimą ketinamas skirti arba paskirtas įgaliotiniu asmuo privalo raštu pranešti savivaldybės administracijos direktoriui ne vėliau kaip per 5 darbo dienas, sužinojęs apie ketinimą skirti įgaliotiniu arba nuo aplinkybių atsiradimo dienos, jei yra paskirtas įgaliotiniu.

14. Įgaliotinis privalo:


14.1. neatskleisti bendrovės komercinės (gamybinės) paslapties;


14.2. informuoti savivaldybės administracijos direktorių apie atliktus veiksmus, kuriuos įgaliojimas jam suteikia teisę atlikti, ir visuotinio akcininkų susirinkimo priimtus sprendimus.


15. Įgaliojime neturi būti įgaliotiniui suteikta teisė perįgalioti kitą asmenį atlikti veiksmus, kuriuos jis įgaliotas atlikti.

16. Įgaliotinis privalo susilaikyti, kai balsuojama dėl sprendimų visuotinio akcininkų susirinkimo darbotvarkės klausimais, dėl kurių balsuoti nenumatyta įgaliojime ir įgaliotiniui nepavesta savarankiškai priimti sprendimų.


17. Įgaliotinis turi teisę savarankiškai nuspręsti, kaip balsuoti visuotinio akcininkų susirinkimo procedūriniais klausimais.

IV. ĮGALIOJIMŲ SUTEIKIMAS

18. Įgaliojimus balsuoti visuotinio akcininkų susirinkimo darbotvarkės klausimais įgaliotiniui duoda savivaldybės administracijos direktorius.


19. Jeigu bendrovės visuotiniame akcininkų susirinkime numatoma svarstyti klausimą dėl įstatinio kapitalo didinimo papildomais įnašais ir padidinus bendrovės, kurioje savivaldybei nuosavybės teise priklauso akcijos, teikiančios ne mažiau kaip 1/3 visų balsų, įstatinį kapitalą savivaldybei nuosavybės teise priklausančių akcijų teikiamų balsų dalis sumažėtų taip, kad savivaldybė neišlaikytų iki įstatinio kapitalo padidinimo turėtą balsų skaičių suteikiančio proporcingo akcijų kiekio, ir jeigu įstatymai nenustato kitaip, savivaldybės administracijos direktorius privalo įgaliojime nurodyti balsuoti prieš įstatinio kapitalo didinimą. Reikalavimas suteikti įgaliojimą balsuoti prieš įstatinio kapitalo didinimą netaikomas, kai privatizuojama savivaldybės kontrolės perdavimo savivaldybės kontroliuojamoje įmonėje būdu.


20. Tik vadovaudamasis savivaldybės tarybos sprendimais dėl konkrečios bendrovės savivaldybės administracijos direktorius gali duoti įgaliojimus balsuoti:


20.1. už bendrovės įstatinio kapitalo didinimą papildomais įnašais, kai savivaldybei nuosavybės teise priklauso akcijos, suteikiančios daugiau kaip 1/2 visų balsų;


20.2. dėl tokių darbotvarkės klausimų, jeigu akcijos suteikia ne mažiau kaip 2/3 visų balsų:


20.2.1. likviduoti bendrovę, jeigu jai neiškelta bankroto byla;


20.2.2. atšaukti bendrovės likvidavimą, jeigu sprendimą likviduoti bendrovę buvo priėmęs   visuotinis akcininkų susirinkimas;


20.2.3. atskirti ar reorganizuoti bendrovę, nurodžius reorganizavimo būdą;


20.2.4. pertvarkyti bendrovę, nurodžius juridinio asmens, į kurį bus pertvarkoma bendrovė, teisinę formą.


21. Sprendimus dėl įgaliojimo suteikimo balsuoti šių Taisyklių 20.2 punkte nurodytais bendrovės visuotinio akcininkų susirinkimo darbotvarkės klausimais turi teisę priimti savivaldybės administracijos direktorius,  jeigu bent du bendrovės rodikliai nesiekia tokių reikšmių:


21.1. įstatinis kapitalas – 500 tūkst. litų;


21.2. metų pardavimo grynosios pajamos – 500 tūkst. litų;


21.3. vidutinis metinis darbuotojų skaičius – 50.


22. Kai numatoma rinkti visuotinio akcininkų susirinkimo renkamą kolegialų organą ir savivaldybei priklausančios akcijos suteikia teisę siūlyti papildomus kandidatus, savivaldybės administracijos direktorius turi pasiūlyti tiek kandidatų, kad jų skaičiaus santykis su bendrovės įstatuose įrašytu visuotinio akcininkų susirinkimo renkamo kolegialaus organo narių skaičiumi nebūtų mažesnis už šių akcijų santykį su visomis bendrovės akcijomis.


23. Įgaliojime dėl balsavimo už kandidatus į visuotinio akcininkų susirinkimo renkamą kolegialų organą savivaldybės administracijos direktorius turi:


23.1. nurodyti siūlomus kandidatus, jų eiliškumą ir kiek už kiekvieną siūlomą kandidatą skirti balsų;


23.2. nustatyti, kad keliems kandidatams surinkus po lygiai balsų, pakartotinio balsavimo metu įgaliotinis visus balsus skirtų už tą iškeltą kandidatą, kuris įgaliojime nurodytoje keliamų kandidatų eilėje yra pirmesnis, o už kitų akcininkų iškeltus kandidatus neskirtų nė vieno balso.


24. Įgaliojime dėl balsavimo už visuotinio akcininkų susirinkimo renkamo bendrovės vadovo kandidatūrą savivaldybės administracijos direktorius turi pavesti įgaliotiniui balsuoti už iškeltą kandidatą.
V. SAVIVALDYBĖS KELIAMŲ KANDIDATŲ Į BENDROVĖS VISUOTINIO AKCININKŲ SUSIRINKIMO RENKAMO KOLEGIALAUS ORGANO NARIUS AR BENDROVĖS VADOVO PAREIGAS KVALIFIKACINIAI REIKALAVIMAI


25. Savivaldybės keliamų kandidatų į bendrovės stebėtojų tarybos arba bendrovės valdybos, jeigu bendrovėje nesudaroma stebėtojų taryba (toliau – visuotinio akcininkų susirinkimo renkamas kolegialus organas), narius kvalifikaciniai reikalavimai yra šie:

25.1. turėti aukštąjį universitetinį arba jam prilygintą išsilavinimą;


25.2. išmanyti ir mokėti praktiniame darbe taikyti įstatymus, kitus teisės aktus, reglamentuojančius bendrovių veiklą;


25.3. būti susipažinusiam su bendrovės įstatais;

25.4. būti susipažinusiam su visuotinio akcininkų susirinkimo renkamo kolegialaus organo nario teisėmis, pareigomis ir atsakomybe.


26. Savivaldybės keliamų kandidatų į visuotinio akcininkų susirinkimo renkamo bendrovės vadovo pareigas, jeigu bendrovėje nesudaroma nei stebėtojų taryba, nei valdyba, kvalifikaciniai reikalavimai yra šie:

26.1. turėti aukštąjį universitetinį arba jam prilygintą išsilavinimą;


26.2. turėti ne mažesnę kaip 3 metų darbo patirtį vadybos arba bendrovės pagrindinę veiklą atitinkančioje srityje;


26.3. išmanyti ir mokėti praktiniame darbe taikyti įstatymus, kitus teisės aktus, reglamentuojančius bendrovių veiklą;


26.4. mokėti sisteminti, apibendrinti informaciją, rengti išvadas, teikti siūlymus, sklandžiai dėstyti mintis raštu ir žodžiu;


26.5. būti susipažinusiam su bendrovės įstatais.
VI. VISUOTINIO AKCININKŲ SUSIRINKIMO SPRENDIMŲ PROJEKTŲ PATEIKIMO SAVIVALDYBĖS ADMINISTRACIJOS DIREKTORIUI SPRENDIMAMS PRIIMTI TVARKA


27. Visuotinio akcininkų susirinkimo sprendimų projektus savivaldybės administracijos direktoriui sprendimams priimti bendrovės vadovas pateikia ne vėliau kaip likus 10 dienų iki visuotinio akcininkų susirinkimo. Sprendimų projektuose turi būti nurodyta, kieno iniciatyva jie yra pateikti. Jei sprendimo projekto iniciatorius pateikė sprendimo projekto paaiškinimus, šie turi būti pridėti prie sprendimo projekto.
VII. ĮGALIOTINIO ATSISKAITYMO SAVIVALDYBĖS ADMINISTRACIJOS DIREKTORIUI TVARKA


28. Įgaliotinis privalo raštu informuoti savivaldybės administracijos direktorių apie atliktus veiksmus, kuriuos jam suteikia teisę atlikti įgaliojimas, ir visuotinio akcininkų susirinkimo priimtus sprendimus ne vėliau kaip per 5 darbo dienas po visuotinio akcininkų susirinkimo arba veiksmų atlikimo, jei veiksmai atlikti ne visuotiniame akcininkų susirinkime.
VIII. BAIGIAMOSIOS NUOSTATOS


29. Visi Taisyklėse nereglamentuoti klausimai sprendžiami Lietuvos Respublikos teisės aktų nustatyta tvarka.
_________________

